6.8.2010

Oikeusministeriölle
Lausuntopyyntö 7.6.2010/OM 6/41/2009

Lastensuojelun Keskusliiton lausunto 

IHMISOIKEUSTYÖRYHMÄN MIETINTÖ KANSALLISEN IHMISOIKEUSINSTITUUTION PERUSTAMISESTA

Lastensuojelun Keskusliitto kiittää mahdollisuudesta lausua työryhmämietinnöstä sen valmistuttua vuonna 2010 ja toteaa tyytyväisenä, että valmis mietintö sisältää niitä tavoitteita ja huomioita, joita keskusliitto esitti työryhmälle 30.11.2009 päivätyssä lausunnossaan kansallisen ihmisoikeusinstituution perustamisesta.

Keskusliitto kuitenkin toivoo, että perustamisen yhteydessä kiinnitetään erityistä huomiota siihen haasteeseen, joka syntyy perus- ja ihmisoikeuskysymysten parissa toimivien viranomaistahojen ja neuvottelukuntien keskinäisen tiedon välittämisestä ja toimintojen koordinoimisesta. Tähän on syytä tarttua ripeästi ja huolehtia siitä, että ihmisoikeusinstituution resurssit ovat alusta asti riittävät haasteeseen vastaamiseksi. Muutoin perustaminen vain lisää toimijoiden määrää ja työn hajanaisuutta, eikä tuota toivottua tulosta kokonaisuuden näkökulmasta.

Kansalaisjärjestönäkökulmasta on myös tärkeää, että ihmisoikeusinstituutio on aloitteellinen tiedonvälitystehtävässään perus- ja ihmisoikeuskysymyksien parissa toimiviin järjestöihin päin.

Keskusliitto on tyytyväinen siitä, että perus- ja ihmisoikeuksien kansallisen tason työn lisäksi, ihmisoikeusinstituutio seuraa eurooppalaista ja kansainvälistä yhteistyötä, ja ennen kaikkea huolehtii kansainvälisten ihmissoikeussopimusten toimeenpanon riippumattomasta seurannasta. Tässä tehtävässä on kuitenkin tärkeä tehdä yhteistyötä ihmisoikeuksien eri aloilla toimivien erityisvaltuutettujen ja sellaisten kansallisten kansalaisjärjestöjen kanssa, joilla on tunnustettu rooli kansainvälisten instrumenttien seuranta- ja raportointiprosessissa.

LIITTEENÄ
30.11.2009 annettu lausunto